Kauno technologijos universiteto Cheminės technologijos fakultetas

**Kauno technologijos universiteto Cheminės technologijos fakultetas** – KTU padalinys, fakultetas, kuriame rengiami specialistai chemijos pramonei, vykdomos bakalauro, magistrantūros ir doktorantūros studijos bei moksliniai tyrimai chemijos, chemijos inžinerijos, maisto technologijų, biotechnologijų ir aplinkos inžinerijos srityse. Fakultetas įsikūręs IV rūmuose (kartu su Maisto institutu), Radvilėnų plento ir A. Baranausko gatvės kampe.

## Istorija

Nepriklausomoje Lietuvoje chemijos studijų pradžia siejama su 1922 m. įkurtu Lietuvos universitetu (nuo 1930 m. – Vytauto Didžiojo universitetas (VDU). Tuo metu chemijos specialistams rengti buvo įkurti du fakultetai su profilinėmis katedromis. Technikos fakultete, kuriame buvo ruošiami cheminės technologijos inžinieriai, veikė Organinės technologijos (ved. Jonas Šimkus) ir Neorganinės technologijos (ved. Pranas Jodelė) katedros. Matematikos-gamtos fakultete buvo ruošiami chemijos mokytojai, veikė Neorganinės ir analizinės chemijos (ved. Filypas Butkevičius), Organinės chemijos (ved. Antanas Purėnas) ir Fizikinės chemijos (ved. Vincas Čepinskis) katedros.

SSSR okupavus Lietuvą, 1940 m. rugpjūtį VDU tapo Kauno universitetu, reorganizuoti jo padaliniai. Matematikos-gamtos fakultetas buvo iškeltas į Vilniaus universitetą, o Technikos fakultetas padalytas į Statybos ir Technologijos fakultetus. Pulkininko Juozo Vėbros iniciatyva Ginklavimo valdybos tyrimų laboratorija atiteko Kauno universitetui. Čia įsikūrė Technologijos fakultetas su Cheminės technologijos skyriumi.
            
1947 m. Technologijos fakultetas išskirstytas į tris savarankiškus fakultetus, tarp kurių buvo ir Cheminės technologijos fakultetas. Po 1950 m. įvykdytos Universiteto reorganizacijos veikė Kauno politechnikos instituto (KPI) Cheminės technologijos fakultetas. Jame veikė 6, vėliau 7 įvairiai vadintos katedros. 1975 m. pastatyti nauji KPI Cheminės technologijos fakulteto rūmai ir laboratorijų korpusas (arch. Vytautas Jurgis Dičius).

1956 m. šalia fakulteto atidarytas Politechnikos stadionas.

Cheminės technologijos fakultete dirbo žymūs mokslo ir švietimo darbuotojai: Romualdas Baltrušis, Juozas Bernatonis, Juozas Degutis, Elena Grinienė, Jonas Janickis, Stasys Kutkevičius, Marijonas Martynaitis, Andrius Novodvorskis, Evaldas Pacauskas, Adolfas Paulauskas, Kęstutis Sasnauskas, Balys Stulpinas, Jonas Zigmas Venskevičius, Vaclava Zelionkaitė
ir kiti.

1990 m. KPI buvo reorganizuotas į Kauno technologijos universitetą (KTU). 1992 m. įkurta Cheminės technologijos fakulteto studentų atstovybė „Vivat chemija“, pradėtos rengti tradicinės „Chemikų dienos“.

2005 m. įkurtas Sintetinės chemijos institutas. 2010 m. moderniai įrengtas Maisto mokslo ir technologijų kompetencijos centras. 2013 m. vyko katedrų reorganizacija. Sujungtos Bendrosios chemijos, Neorganinės chemijos ir Fizikinės chemijos katedros į vieną Fizikinės ir neorganinės chemijos katedrą. Inžinerinės ekologijos katedra pervadinta į Aplinkosaugos technologijos, Maisto produktų technologijos – į Maisto mokslo ir technologijos, Organinės technologijos – į Polimerų chemijos ir technologijos.

Cheminės technologijos fakulteto A korpusas yra XX a. pirmosios pusės Kauno modernizmo architektūros pastatas, pastatytas kaip Ginklavimo valdybos Tyrimų laboratorija. Jis išliko nepakitęs ir nebuvo rekonstruotas nuo pat jo pastatymo 1935 m. Pastaraisiais metais pritaikytas visuomenės reikmėms.

## Padaliniai

* Aplinkosaugos technologijos katedra
* Fizikinės ir neorganinės chemijos katedra 
* Maisto mokslo ir technologijos katedra
* Organinės chemijos katedra 
* Polimerų chemijos ir technologijos katedra
* Silikatų technologijos katedra 
* Sintetinės chemijos institutas 
* Bioprocesų tyrimų centras

## Šaltiniai

## Nuorodos

* Oficiali svetainė
*